Rukis tähendab meie igapäevast leiba. Leivaviljana kasvatatakse eestlaste asualal rukist  juba ligikaudu tuhande aasta vältel. Selle aja jooksul on siinne maa andnud kümnetele inimpõlvedele leiba üksnes ränga töö hinnaga. Mahakukkunud leivatüki tõstsid meie esiisad alati üles ning andsid seejärel palukesele aupaklikult suud. "Rukis on maja peremees, " ütles vanasõna, mille vaimus õppisid ka lapsed maast-madalast leiba ja leivavilja pühaks pidama.